Vyf sterf in skietvoorvalle in DurbanDie toneel in Berea (Foto: Emer-G-Med) Vyf mense is Dinsdag, op Menseregtedag, binne twee ure in twee afsonderlike voorvalle in Durban doodgeskiet. Kyle van Reenen, woordvoerder van Emer-G-Med, sê paramedici is omstreeks 14:30 na ŉ toneel in Petersweg in Springfield Park ontbied. “ŉ Volkswagen Amarok het verskeie koeëlgate gehad. Twee persone wat voor in die voertuig gesit het, ŉ volwasse man en vrou, is op die toneel dood verklaar.” ŉ Negejarige meisie, wat op die agterste sitplek gesit het, was in ŉ kritieke toestand. “Gevorderde lewensondersteuning is toegepas en weens haar omvattende beserings het haar hart gaan staan. KPR-pogings was suksesvol en sy is met ŉ ambulans na ŉ nabygeleë hospitaal geneem.” Die meisie het egter met haar aankoms by die hospitaal aan haar beserings beswyk. Die omstandighede rondom die voorval word deur die polisie ondersoek. Emer-G-Med is net voor die voorval in Petersweg, omstreeks 12:00, na ŉ toneel in Carterslaan in Berea ontbied. “Twee mans het verskeie skietwonde opgedoen. Een van die mans is met paramedici se aankoms op die toneel dood verklaar. Die tweede man was in ŉ kritieke toestand.” Gevorderde lewensondersteuning is op die man toegepas, maar die man het ook aan sy beserings beswyk en is op die toneel dood verklaar. Die polisie stel hier ook verder ondersoek in.